Årsmøtesak 2

Vedtektene

1. § 3 Medlemmer

SGK har, som de fleste andre golfklubber, vedtektsfestet og praktisert at medlemskap gjelder for kalenderåret, og at utmelding må foretas før årsskiftet. Ellers gjelder medlemskapet for kommende år. I dag skriver man under på dette når man melder seg inn. Men i dagens vedtekter § 3.5 står det: «Utmelding skal skje skriftlig og får virkning når den er mottatt». Sannsynligvis har denne setningen «sneket seg inn» under en av de større vedtektsendringene for noen år siden.

For at det skal være samsvar mellom praksis og vedtekter bør § 3.5 endres.

NGFs holdning til dette er beskrevet på forbundets hjemmesider:

### *UTMELDING*

*Å kunne melde seg ut og slippe kontingentkrav for inneværende år etter fastsettelse av ny kontingent og utsendt innkreving ville nok vært ønskelig for det enkelte medlem, men synes lovlig sent sett fra klubbens side da det gir dem uholdbar uforutsigbarhet for driften.*

*Medlemmene må huske at klubben er medlemsstyrt. Det er klubbens medlemmer, som gjennom sin deltakelse på årsmøtet og de demokratiske vedtak som fattes der, som bl.a. velger et styre bestående av klubbmedlemmer, og også beslutter hva kontingenten skal være og som kan lage regler for hvordan og på hvilket tidspunkt kontingentene skal innkreves. Det enkelte klubbmedlem må altså kjenne sin besøkelsestid, bruke sine demokratiske rettigheter og engasjere seg i klubbens styring og drift dersom det er noe de er misfornøyde med. Ikke bare være passive klagere i ettertid.*

 **Forslag: § 3.5 gis følgende ordlyd:**

**Medlemskapet følger NGFs retningslinjer og fornyes automatisk 1. januar hvert år. Avslutning av medlemskapet må skje skriftlig innen 31.desember.**